Zuma-appèl nie vandag aangehoorPres. Jacob Zuma (Foto: GCIS) Pres. Jacob Zuma se aansoek om verlof tot appèl teen die hooggeregshof in Pretoria se beslissing dat hy redes moet verskaf vir sy middernagtelike kabinetskommeling, sal nie meer vandag aangehoor word nie. Zuma se appèlaansoek in die saak, wat deur die DA voor die hof gebring is om Zuma te dwing om redes vir sy kabinetskommeling te verskaf, sou na verwagting vandag in die hooggeregshof aangehoor geword het. James Selfe, voorsitter van die DA se federale uitvoerende komitee, het gesê die saak is egter tot later vandeesweek uitgestel. “Die saak sou vandag aangehoor word, maar is weens die afsterwe van een van die advokate tot Donderdag of Vrydag uitgestel,” het Selfe gesê. Die DA het op 5 April ŉ dringende aansoek voor die hof gebring om te versoek dat Zuma se besluit om Pravin Gordhan en Mcebisi Jonas, die voormalige minister en adjunkminister van finansies, af te dank ter syde gestel word. Die DA het gesê Zuma se besluit was irrasioneel en daarom ongrondwetlik, onwettig en ongeldig. Regter Bashier Vally het daarna beslis dat Zuma rekords, korrespondensie, memorandums of enige verslae, insluitend die sogenaamde intelligensieverslag, moet inhandig waarop hy sy besluite oor die kabinetskommeling gebaseer het.